एक तो यही हो सकता है कि करंट ठीक से न बने. या ज्यादा बने जल्दी-जल्दी बने और तेज धड़कनों की बीमारी हो जाए. या कभी बेहद ही धीमा बने, दिल इतना धीमे चले कि थकान लगे, चक्कर आएं. फिर एक ही मरीज में कभी तो तेज हो, कभी धीमें बने- यह भी हो सकता है. इन सबको हम ‘सिक साइनस सिंड्रोम’ कहते हैं. वह करंट बनाने वाला ‘सायनस नोड’ ही बीमार हो गया. इस स्थिति का इलाज पेसमेकर लगाकर होता है. एक स्थिति यह हो सकती है कि दिल में करंट तो बने पर वह सारे दिल तक न पहुंच पाए. करंट के प्रवाह में इस रुकावट को हार्ट ब्लॉक कहते हैं. कितनी ज्यादा रुकावट है, उसी हिसाब से इसे फर्स्ट डिग्री, सेकंड डिग्री और कंप्लीट हार्ट ब्लॉक कहते हैं. यह इमरजेंसी की स्थिति होती है. जितना करंट बने उसका आधा ही पहुंचे या बिल्कुल भी न पहुंचे यह भी हो सकता है. तब आदमी अचानक मर भी सकता है.